क्रेन से भट्‌टी में सिकाई के लिए रखा, 2 महीने तैयारी और 12 लाख खर्च हुए
सीकर के प्रसिद्ध देवीपुरा बालाजी धाम में आज विश्व के सबसे बड़े रोट का बाल भोग लगाया जाएगा। इसके लिए 2 महीनें से धाम में तैयारियां चल रही थी। हनुमानजी को भोग लगने वाले इस स्पेशल रोट का कुल वजन 2700 किलो है जिसमें सवाMade from 11 quintal flour, 100 kg semolina, 1100 kg dryfruits and 4 liters of ghee, Rs 12 lakh was spent
सीकर के प्रसिद्ध देवीपुरा बालाजी धाम में 2700 किलो के विशेष रोट का भोग लगाया गया। यह रोट 20 घंटे में तैयार हुआ। शुक्रवार सुबह पांच बजे बनना शुरू हुआ और शनिवार रात तीन बजे बन पाया।
हनुमानजी को भोग लगने वाले इस स्पेशल रोट को बनाने में सवा 11 क्विंटल आटा, ड्राइ फ्रूट, सूजी और गाय के देसी घी का इस्तेमाल किया गया है।
रोट को बनाने में 12 लाख रुपए खर्च हुए हैं। सूरत और फलोदी के पूरनासर के 20 भक्तों ने इसे बनाया। पूरनासर धाम के संत रामदास महाराज (बापजी) के सानिध्य में यह रोट बनाया गया है।
देवीपुरा बालाजी धाम के महंत ओमप्रकाश शर्मा का दावा है कि यह विश्व का सबसे बड़ा रोट है। विश्व में शांति के उद्देश्य को लेकर बनाए गए इस रोट के लिए 2 महीने से धाम में तैयारियां चल रही थीं।
मंदिर में उमड़ी सैंकड़ों भक्तों की भीड़ 
देवीपुरा बालाजी धाम में शनिवार सुबह 5 बजे रोट को क्रेन की मदद से भट्ठी से बाहर निकला गया। इसके बाद ट्रॉली से रोट को मंदिर परिसर में ले जाया गया। रोट की साफ-सफाई करने के बाद सवा 8 बजे पूजा-अर्चना कर पूरनासर धाम के संत रामदास महाराज (बापजी) ने बाल भोग लगाया। मंदिर में हनुमान चालीसा का पाठ और आरती की गई।
मंदिर में श्रद्धालुओं की भीड़ देखने को मिली। देवीपुरा धाम बालाजी के जयकारों से गूंज उठा। रोट देखने के लिए आस-पास के कस्बों से काफी लोग पहुंचे। श्रद्धालुओं का कहना है कि इस सिद्धपीठ देवीपुरा बालाजी धाम में आकर उनकी मन्नतें पूरी होती हैं। सुरक्षा-व्यवस्था को लेकर पुलिस भी तैनात की गई।
जानिए- इस रोट की विशेषता
रोट की गोलाई 11 फीट है और मोटाई 2 फीट है। रोट का कुल वजन 2700 किलोग्राम है। 1125 किलो आटा, सवा सौ किलो सूजी, 400 लीटर दूध, 400 लीटर गाय का देसी घी 1100 किलो ड्राई फ्रूट्स के मिश्रण से यह रोट बनाया गया।
स्पेशल तवा, बेलन व मिक्सर बनाया
महंत ने बताया कि रोट को भट्ठी पर सेंकने के लिए स्पेशल तवा और बेलन भी बनवाया गया।
तवे का वजन 300 किलो और बेलन का वजन 250 किलो है। इसके साथ ड्राई फ्रूट्स मिक्स करने के लिए एक मिक्सर भी बनवाया गया। तवा, बेलन और मिक्सर सीकर के विश्वकर्मा इंजीनियरिंग वर्कशॉप से स्पेशल ऑर्डर पर बनवाए गए, जिनकी कीमत 2.15 लाख रुपए है।
मंदिर परिसर में बनाई गई भट्टी
2700 किलोग्राम वजन के रोट को सेंकने के लिए कारीगरों ने मंदिर परिसर में 11 ईंटों से 12 फीट गोलाई की भट्ठी तैयार की। भट्ठी बनाने में 10 दिन का समय लगा। क्रेन की मदद से रोट को जलती हुई भट्ठी में सेंकने के लिए रखा गया।
रोट को सेंकने के लिए 4 ट्रॉली गोबर के उपले व कंडे फतेहपुर, सीकर व आसपास के क्षेत्र से मंगवाए गए। इसके बाद विशेष भट्ठी में गाय के गोबर व कंडों से तैयार आग में रोट को क्रेन की मदद से रखा गया।
कैसे बना सबसे बड़ा रोट?
देवीपुरा धाम में शुक्रवार सुबह बालाजी की आरती के साथ सुबह 4 बजे रोटा बनाने की तैयारी शुरू की गई। 15 भक्तों ने आटे व सूजी को मिक्स किया और बाकी भक्त लगातार आटा मिक्स करने से लेकर बाकी काम करते रहे।
10 बजे तक भक्तों ने आटा मिक्स कर गूंथ लिया। यातायात पुलिस की क्रेन में तवा रखकर लाया गया। एक घंटे तक क्रेन की मदद से बेलन द्वारा अच्छे से गुंथाई की गई और भक्तों ने रोट की मोटाई अनुसार उसे गोल आकार दिया।
भट्ठी में जलाई गई आग
इससे पहले रोट बनाने वाले भक्तों ने शुक्रवार सुबह 4 बजे से ही मंदिर परिसर में बनाई गई भट्ठी के ऊपर गोबर के कंडे और ऊपले सही तरीके से रखने शुरू कर दिए थे। करीब 10 बजे भट्ठी में आग जला दी गई।
2 घंटे तक आग जली। भट्ठी के बाहर पड़े एक कंडों के बड़े ढेर में भी आग लगा दी गई। भट्ठी में नारियल सहित घी भी डाला गया।
भट्ठी में क्रेन के जरिए रोट रखा गया और बाहर ढेर में जलते हुए आग के कंडों व उपलों को रोट के ऊपर लोडर के माध्यम से रखा गया।
आज सुबह 5 बजे भट्ठी से निकाला रोट
शनिवार सुबह 4 बजे बालाजी की आरती व पूजा-अर्चना के बाद 5 बजे क्रेन की मदद से भट्ठी से तवे के साथ रोट को निकाला गया और मंदिर परिसर में ले जाया गया।
मंदिर परिसर में थ्रेसर से रोट का चूरमा बनाया गया। फिर चूरमे को मिक्सर में डालकर ड्राई फ्रूट्स और देसी घी में मिक्स किया गया।
सुबह सवा 8 बजे चूरमे का भोग बालाजी को लगाकर प्रसादी के रूप में लोगों को बांटा गया।
पूरनासर में बना था 7 क्विंटल का रोट
महंत ओमप्रकाश शर्मा ने बताया है कि इससे पहले 7 क्विंटल का रोट पूरनासर, फलौदी बालाजी धाम में बनाया जा चुका है। इन भक्तों ने ही वहां 7 क्विंटल का रोट बनाया था।
यह रोट विश्व का सबसे बड़ा रोट होगा जो 'गिनीज़ बुक ऑफ रिकॉर्ड्स' में दर्ज होगा। गिनीज़ बुक ऑफ रिकॉर्ड्स में सीकर का रोट दर्ज करने के लिए दिल्ली से भी टीम आई थी, जो यहां से जानकारी एकत्रित कर लेकर गई है। बालाजी का स्पेशल रोट बनाने के पीछे कारण है ' विश्व में शांति बने रहना' हैं।
देवीपुरा बालाजी धाम का रहस्य
महंत ओमप्रकाश शर्मा बताते हैं कि आज से 450 साल पहले सीकर में राजा देवी सिंह राज करते थे। वे कभी-कभी सीकर के बाहर एक छोटी सी बगीची में आया करते थे।
एक बार राहगीर बालाजी की बड़ी मूर्ति को उसी रास्ते कहीं दूर ले जार रहे थे, तो वह रात्रि विश्राम के लिए वहां रुक गए।
सुबह जब मूर्ति को लेकर रवाना होने लगे तो मूर्ति नहीं हिली और उसको वहीं पर स्थापित करना पड़ा। ठाकुर देवी सिंह ने वहां पर अपने नाम से देवीपुरा गांव बसाया और बालाजी धाम का भी निर्माण करवाया।
आज वहां पर भक्तों की हर इच्छा की पूर्ति होती है, और वहां पर दर्शनार्थियों का मेला हर समय लगा रहता है।